เวียดนามรับจดทะเบียนมะขามหวานเพชรบูรณ์ เป็นสินค้า GI รายการที่ 2 ต่อจากเส้นไหมไทยพื้นบ้านอีสาน
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า สำนักงานทรัพย์สินทางปัญญาแห่งชาติ ประเทศเวียดนาม ประกาศรับจดทะเบียน GI “มะขามหวานเพชรบูรณ์” เป็นที่เรียบร้อยแล้ว นับเป็นสินค้า GI ไทยรายการที่ 2 ต่อจาก “เส้นไหมไทยพื้นบ้านอีสาน” ที่ได้รับการจดทะเบียน GI ในเวียดนาม ก่อนหน้านี้ ซึ่งจะส่งผลดีต่อภาคการส่งออกของไทย ทำให้ผู้บริโภคต่างชาติมั่นใจในคุณภาพสินค้า GI ไทย และช่วยสร้างรายได้ให้ผู้ประกอบการชุมชนท้องถิ่นได้เพิ่มขึ้น กรมทรัพย์สินทางปัญญา พร้อมเดินหน้าผลักดันการจดทะเบียนสินค้า GI ไทยที่มีศักยภาพในต่างประเทศอย่างต่อเนื่อง อาทิ ลำไยอบแห้งเนื้อสีทอง ในเวียดนาม มะขามหวานเพชรบูรณ์ ทุเรียนปราจีน มะพร้าวน้ำหอมราชบุรี ในจีน เป็นต้น เพื่อให้สินค้า GI ไทยสามารถส่งออกไปยังตลาดต่างประเทศ สร้างงาน สร้างรายได้แก่เกษตรกรไทยอย่างยั่งยืนที่ผ่านมามีสินค้า GI ไทยได้รับการจดทะเบียนในต่างประเทศ  รวม 6 รายการ  ครอบคลุมกว่า 30 ประเทศทั้งสหภาพยุโรป อินเดีย อินโดนีเซีย กัมพูชา และเวียดนาม  ได้แก่ ข้าวหอมมะลิทุ่งกุลาร้องไห้ ข้าวสังข์หยดเมืองพัทลุง กาแฟดอยช้าง กาแฟดอยตุง  เส้นไหมไทยพื้นบ้านอีสานและผ้าไหมยกดอกลำพูน ล่าสุด มะขามหวานเพชรบูรณ์ เป็นสินค้า GI ที่มีชื่อเสียงเป็นที่รู้จักมาอย่างยาวนาน  ด้วยลักษณะเด่นที่มีรสชาติหวานหอมเป็นเอกลักษณ์ ฝักใหญ่เนื้อหนานุ่มเหนียว มีสีสวยสม่ำเสมอ โดยในแต่ละปีมีปริมาณการผลิตสูงถึง 52,000 ตัน มีระบบควบคุมคุณภาพสินค้า GI ที่ได้มาตรฐานเป็นที่ยอมรับในระดับสากล ตลาดส่งออกสำคัญของไทย ได้แก่  เวียดนาม จีน และยุโรป สร้างเม็ดเงินให้ผู้ประกอบการในจังหวัดเพชรบูรณ์กว่า 3,900  ล้านบาทต่อปี